作者:程珌
標題:六州歌頭
內容:向來抵掌，未必總談空。難遍舉，質三事，試從公。記當年，賦得一丘一壑，天鳶闊，淵魚靜，莫擊磬，但酌酒，盡從容。一水西來他日，會從公、曳杖其中。問前回歸去，已笑白髮成蓬。不識如今，幾西風。蒙莊多事，論蝨豕，推羊蟻，未辭終。又驟說，魚得計，孰能通。□□□。嘆如雲罔罟，龍伯啖，眇難窮。凡三惑，誰使我，釋然融。豈是匏瓜者，把行藏、悉俯鴻濛。且從頭檢校，想見迎公。湖上千松。